Folketing
2002-10-24

Der er en dokumentationspligt, der er et godkendelseskrav, der er en fristforlængelse, og alle disse ting er utrolig vigtige at have med i overvejelserne. Der er altså tale om en lovpakke, der placerer os i den tunge ende, hvad regler angår, og det er vigtigt at være opmærksom på, at der ligger et betydeligt præventivt sigte i denne lovgivning. Lovpakken blev fulgt op med en betydelig ressourcemæssig opprioritering vedrørende ligning af de store selskaber herhjemme. Der er oprettet en særlig enhed i Told og Skat, og der er oprettet en hel afdeling med kontorer i København og Århus, hvor man udelukkende arbejder med at ligne større selskaber i den finansielle sektor. Bare inden for staten er der vel omkring 150 mennesker beskæftiget med ligning af de store koncerner, og hertil kommer alle de medarbejdere, der er beskæftiget ude i kommunerne. Der er altså sket en betydelig opprioritering i de seneste år, og vi er faktisk gået i gang med at høste frugten af denne opprioritering.